Kahlasin perjantai-illan ja sunnuntain aikana edestakaisin lähes valmista hallitusohjelmaa, joka sisältää yli 300 000 merkkiä tekstiä. Hengentuotos on kuin pienoisromaani.

Antti Rinteen viisikon - SDP:n, keskustan, vihreiden, vasemmistoliiton ja RKP:n - ohjelmassa on jokaiselle jotakin.

Otetaanpa esimerkiksi avioeron katkeroittamat isä ja äiti, jotka riitelevät käräjäoikeudessa siitä, kumman vanhemman luona heidän yhteiset lapsensa ovat kirjoilla.

Lapsen virallinen kotiosoite on kaikkea muuta kuin yhdentekevä asia varsinkin silloin, kun vanhemmat asuvat eri kunnissa.

Rinteen viisikko virallistaa vuorovanhemmuuden lainsäädännössä siten, että jatkossa lapset voivat saada kaksi tasavertaista kotiosoitetta.

Toivottavasti Suomessa on 2020-luvulla vähemmän ihmiset katkeroittavia avioeroriitoja.

Tuoreessa hallitusohjelma on keskustalle torjuntavoitto. Pekka Sipola/AOP

Päiväkodeissa hoitajat uupuvat työtaakkansa alle. Juha Sipilän (kesk) hallitus kasvatti yli

kolmivuotiaiden lapsiryhmien kokoa muuttamalla henkilöstön ja lasten välistä suhdelukua 1:7:stä 1:8:aan.

Viisikko laskee henkilöstömitoituksen takaisin 1:7:ään. Lastentarhanopettajat ja lastenhoitajat kiittävät.

Oppositioon joutuneet - tai sinne jääneet - perussuomalaiset, kokoomus ja kristillisdemokraatit vannovat usein vahvan järjestysvallan nimiin. Oppositiopuolueet tuskin kyseenalaistavat sitä, että poliisien määrä nostetaan 7 500 henkilötyövuoteen.

Uusia poliisivirkoja syntyy kolmisensataa.

Suomen valtio tilasi 1990-luvulla Yhdysvalloista 64 Hornet-hävittäjää.

– Hornet-kaluston suorituskyky korvataan täysimääräisesti. Hankintasopimus solmitaan vuonna 2021, hallitusohjelmassa lukee.

SDP:n ja vasemmistoliiton hävittäjäskeptikot muuttuivat reaalipoliitikoiksi valtaan noustessaan. Oppositiolla ei liene moittimista puolustuspolitiikan kirjauksista.

Hallitus kiihdyttää kaupungistumista siten, että kasvavilla kaupunkiseuduilla valtion korkotuella rakennettavien asuntojen uudistuotannon määräksi tulee vuosittain vähintään 10 000 uutta asuntoa, josta yli puolet rakennetaan Helsingin seudulle.

Viisikko yrittää hillitä neliöhintojen karkaamista pilviin pääkaupunkiseudulla.

Uusien asuntojen rakentamisen korkotuen hallitus suuntaa alueille, joilla se arvioi asuntojen kysynnän säilyvän hyvänä. Viisikko siis arvioi, että taantuviin maakuntiin ei enää kannata rakentaa uusia asuntoja, kun monet vanhatkin asunnot ovat jäämässä niissä tyhjilleen.

Miksi keskusta sitten nököttää hallituksessa?

Siksi, että viisikon pienoisromaani on väärällään kepulaista muutosvastarintaa.

– Kotihoidontuki jatkuu nykymuotoisena.

– Jokaisessa maakunnassa on korkeakoulu.

– Korotetaan 4. ja 5. lasten lapsilisiä.

Pienoisromaania on ehditty arvioida vasemmistolaiseksi, vihreäksi ja keskustalaiseksi, vaikka harvat ovat viisikon romaania lukeneet.

Keskustalle ohjelma on torjuntavoitto, kukaties viimeinen lajissaan. Laajojen alueiden hidasta autioitumista edes alkiolaiset eivät pysty estämään.

SDP:lle ohjelma on monien unelmien täyttymys.

Kerrataanpa hieman historiaa.

Kouluhallituksen pääjohtajan, sosialidemokraatti R.H. Oittisen johtama komitea asetti vuonna 1959 tavoitteeksi kunnallisen peruskoulun. Helmikuussa 1963 eduskunnassa hyväksyttiin maalaisliittolaisen Olavi Lahtelan ponsi, jossa hallitusta vaadittiin toteuttamaan Oittisen komitean esitys.

Punamullalta tuoksunut Rafael Paasion kansanrintamahallitus hyväksyi lain vuonna 1968.

Harppaus peruskouluun tapahtui Suomessa vuosina 1972–1977, ensimmäisenä Lapissa ja viimeisenä pääkaupunkiseudulla.

Hallituspohjan julkistamistilaisuudessa Rinne kutsui hallitustaan ”uudeksi punamullaksi”.

Pääministerinä Rinne seuraa Rafael Paasion jalanjälkiä siinä mielessä, että viisikko pidentää oppivelvollisuuden toiselle asteelle. Lukioiden ja ammattikoulujen kirjoista ja opetustarvikkeista tulee opiskelijoille ilmaisia.

Demarit palauttavat subjektiivisen päivähoito-oikeuden ja nostavat isille kiintiöityjen perhevapaakuukausien määrää.

Pienoisromaani on kuin Pekka Kuusen kynästä.

Kuusi – SDP:n sosiaalipoliittisen suuruuden kirjallinen luoja ja Alkon tuleva pääjohtaja – linjasi vuonna 1956 väitöstilaisuudessaan, että oli aika ”siirtyä taistelevasta yhteiskuntapolitiikasta kohti hallittua yhteiskuntapolitiikkaa”.

SDP, vihreät ja vasemmistoliitto taistelivat Sipilän porvarihallitusta vastaan ja kellistivät karhun.

Niskalaukausretoriikan jälkeen on hallitun toiminnan aika. Sipilä väistyy keskustan johdosta syyskuussa, minkä jälkeen hallituksen sisäinen tunnelma todennäköisesti paranee.

Alkamassa on kesäisen lämmin viikko.

Hallitusohjelma on aivan toista maata kuin neljän vuoden takaiset valtiontalouden leikkaustunnelmat.

Jos viisikko onnistuu työssään, hallitun elvyttämisen nimiin vannovat taloustieteilijät voivat sanoa ”ähäkutti”.

Työmarkkinajärjestöt saavat Rinteen viisikolta paljon valtaa ja vastuuta, kun ne alkavat valmistella kolmikantaisesti yhtä sun toista.

Pienoisromaanin tyylilaji on rohkea ja kokeilunhaluinen. Kirjallisuuskriitikot väittävät, että rahat loppuvat.

Viisikko korottaa 1.1.2020 alkaen 308 000 eläkeläisen kuukausittaista eläkettä nettona 50 eurolla. Tämä tarkoittaa sitä, että eläkeläiset, joiden eläke on tällä hetkellä alle tuhat euroa, saavat joka kuukausi puhtaana käteen 50 euroa lisää.

Köyhyyden voimakas torjuminen on vasemmistolainen arvovalinta. Hyvätuloisten verotusta viisikko ei kevennä.

Viimeistään neljän vuoden kuluttua tiedämme, oliko kaikkeen varaa vai ei. Jos suhdanteet muuttuvat, pitää toivoa, että viisikko ei lue pienoisromaaniaan kuin piru Raamattua.